IVICA TODORIĆ primio je u Kulmerovim dvorima ekipu slovenske televizije RTV SLO. S Todorićem su pričali o Agrokoru i Mercatoru, a on ih je proveo i kroz dvore.

Kazao je kako nitko ne voli Mercator kao on i da vjeruje da je nakon preuzimanja Mercatora tu tvrtku pretvorio i uspješnu kompaniju koja sada ima temelje za daljnji rast i razvoj. Na upit misli li da bi Agrokor opstao da nije bilo preuzimanja Mercatora, kaže:

"Svi stalno govore o nekakvim dugovima, ali Agrokor nikad nije imao velike dugove. Mislim, bili su veliki, ali nisu bili neizdrživi".

Dodao je kako Agrokor nisu uništili nikakvi dugovi, već politika.

"Nije mi lako..."

Slovenski novinari pitali su Todorića i kako danas živi.

Tekst se nastavlja ispod oglasa

"Nije mi lako, ovisan sam o pomoći prijatelja", kazao je i dodao kako su mu novac za jamčevinu skupili prijatelji, koji će taj novac dobiti natrag. "Imam troškove, stvarno mi nije lako živjeti", kazao je novinarima u Kulmerovim dvorima. A onda pokušao objasniti kako mu nije lako živjeti u dvorcu.

"Posjed dijele četiri obitelji. Ovo je moja jedina nekretnina. Moj dio vrijedi oko šest milijuna eura. Ne kažem da to nije puno, ali bio sam najbogatiji čovjek na području gdje živi 200 milijuna ljudi", kaže.

Kazao je da se iza sudskih postupaka koji se vode protiv njega kriju premijer i hrvatska vlada, a potvrdio je i da će se uključiti u politiku.

"Osnovat ćemo novu stranku. Vjerujem da ćemo pobijediti i osvojiti parlamentarnu većinu", kazao je.